नोटबंदी से भारतीय वाहन कंपनियों को 8000 करोड़ रुपए का कारोबारी घाटा
महिंद्रा के एमडी पवन गोयनका का आकलन, रिकवरी उम्मीद से बेहतर
एजेंसी| नई दिल्ली
नोटबंदीके कारण नवंबर दिसंबर में भारतीय वाहन ट्रैक्टर सेक्टर को 8000 करोड़ रुपए का कारोबारी नुकसान हुआ। यह आकलन है महिंद्रा एंड महिंद्रा के प्रबंध निदेशक पवन गोयनका का। हालांकि उन्होंने कहा कि रिकवरी उम्मीद से कहीं अधिक बेहतर रही है और इस माह के अंत तक हालात पूरी तरह सामान्य हो जाएंगे। गोयनका के अनुसार पिछले साल सितंबर अक्टूबर में अच्छे त्योहारी सीजन के बाद वाहन उद्योग की बिक्री मजबूती की राह पर थी लेकिन नोटबंदी ने इस पर एक तरह से विराम लगा दिया। सरकार ने 8 नवंबर की रात को नोटबंदी की घोषणा की और 1000 500 रुपए के उस समय मौजूद नोटों को चलन से बाहर कर दिया। गोयनका ने कहा, हमने एक फार्मूले के तहत यह गणना की है कि नवंबर दिसंबर में ट्रैक्टर तथा वाहन उद्योग को 8000 करोड़ रुपए का कारोबारी नुकसान हुआ। इस नुकसान का आकलन क्या हो सकता था और क्या हो गया, के आधार पर किया गया है। गोयनका ने कहा, यह काफी स्पष्ट गणना है।
hin_Deva hin_Deva hin_Deva hin_Deva